Nuus & Weer 8 Januarie 2020 - NETRADIOSA
08/01/2020 Corrie Slabbert Afrikaans, Blog, Nuus, Potgooi/Podcast, Weer 0
Die hoof van die Hoërskool Philipstown se lyk is in die Oranjerivier buite Upington gekry nadat hy as vermis aangemeld is. Volgens die polisie het Peter Aubrey Kroutz (61) en sy gesin van De Aar by familie in Upington gekuier toe hy op 31 Desember by sy kleinneef se huis in Stasiekamp verdwyn het. Peter Aubrey Kroutz (61), hoof van die Hoërskool Philipstown, se lyk is op 2 Januarie in die Oranjerivier by Upington gekry. Die oorsaak van sy dood is nog nie bepaal nie. Luidens ’n polisieverklaring is hy as vermis aangemeld en is sy lyk op 2 Januarie in die rivier gekry. Volgens kapt. Sergio Kock, Noord-Kaapse polisiewoordvoerder, het sy familie die lyk uitgeken en word ’n geregtelike doodsondersoek gedoen. Kroutz was 16 jaar ’n onderwyser by die skool, 13 daarvan as skoolhoof.
Nehawu-lede wat by die Robbeneiland-museum (RIM) werk, staak nadat loononderhandelings ’n dooiepunt bereik het, maar die museum hou vol dat dit nie sy bedrywighede raak nie. Die National Education, Health and Allied Workers’ Union in die Wes-Kaap het Dinsdag gesê die staking sal voortduur totdat sy eise aanvaar word. Die museum het bevestig dat werkers van Nehawu van Maandag af aan ’n beskermde staking deelneem ná “uitgereikte onderhandelinge” oor die lewenskoste-aanpassings vir die 2019-’20-boekjaar.
Passasiers op die Shosholoza Meyl wat Sondag uit Johannesburg na Kaapstad vertrek het, sê hul treinrit was ’n nagmerrie deurdat hulle langer as 16 uur in Prins Albertweg in die Groot-Karoo in die Wes-Kaap gestrand was. Die bestuur van die Shosholoza Meyl het bevestig dat een van sy treine sedert Maandagaand in Prins Albertweg weens ’n tegniese fout met die lokomotief gestrand is. Die trein het Sondag uit Johannesburg vertrek en was veronderstel om Maandag in Kaapstad aan te kom, maar het nooit sy bestemming bereik nie. Volgens die langafstand-spoordiens spruit die ure lange vertraging daaruit dat die reddingslokomotief wat uit Kaapstad bystand moes verleen, ook probleme ondervind het en vertraag is deur werk wat aan die treinspore in die gebied gedoen word.
Enkele maande nadat ’n pou in die St. Georgepark-omgewing in Port Elizabeth met ’n graaf toegetakel en sy kop afgespit is, is nog ’n pou-karkas Sondag hier gevind – dié keer met ’n skietwond.
St. Georgepark is al jare lank bekend om sy poue en inwoners is in Oktober geruk toe ’n video aan die lig kom van ’n 63-jarige man wat ’n pou met ’n graaf onthoof.
Dié voorval was by ’n woonstelgebou langs die Life St. Georgepark-hospitaal.
And the fires haven’t even stopped burning -another land grab!
VF Plus oorgehaal om grondonteiening te beveg – Daar is hoop vir 2020 as Suid-Afrikaners saamstaan en hul standpunt lig oor die voorgestelde wysiging van Artikel 25 van die Grondwet wat voorsiening maak vir die onteiening van eiendom sonder vergoeding.
Wouter Wessels, VF Plus-LP, sê indien betrokkenes terugbaklei en opstaan teen dié wysiging is daar lig aan die einde van die tonnel. Hy meen indien die regerende party met onteiening slaag gaan dit beslis ‘n uitdagende jaar vir die land en veral die landboubedryf wees. Dit kan nie toegelaat word sonder dat die nodige geveg opgesit word nie, en dié party is oorgehaal en reg vir die stryd. Wessels sê deelname in die vorm van openbare kommentaar aan die Parlement, asook die ondertekening van ‘n griefskrif wat deur verskeie organisasie soos AfriForum beskikbaar gestel is, is uiters noodaaklik. Gemeenskappe moet hul stem nou dik maak teen die drakoniesie wysiging van die Grondwet, wat baie negatiewe gevolge inhou vir private grondbesit in Suid-Afrika.
Die hoofsekretaris van die vakbondfederasie Cosatu, Bheki Ntshalinshali, sê jongmense moet by beroepsgerigte kolleges inskryf sodat hulle skaars vaardighede kan ontwikkel wat werksgeleenthede verseker. Hy sê hoewel die vooruitsigte vir werksgeleenthede tans baie swak is, kan kwalifikasies wat by kolleges behaal word, jongmense in staat stel om werk te kry. Ntshalinshali sê dit is ‘n wanopvatting dat almal universiteit toe moet gaan. Hy sê die land het ‘n tekort aan mense met tegniese vaardighede. Hy sê dit is die mense wat in die arbeidsmark opgeneem word. Ntshalinshali het gereageer op die bekendmaking van die 2019 matriekuitslae. Die slaagsyfer is 81 komma drie persent.
Die speaker in die Tshwane Metroraad, Katlego Mathebe sê sy kan nie ‘n spesiale raadsitting byeenroep soos wat die ANC en die EFF versoek het nie. Die partye het ‘n petisie ingedien om te vra vir ‘n spesiale raadsitting vandag om mosies van wantroue teen die DA-leierskap in die Metro ter tafel te lê. ‘n Woordvoerder van die Metro, Lindela Mashigo sê egter die speaker het bevind dat sewe handtekeninge op die ANC se dokument nie ooreenstem met die handtekeninge op die raadsittings se bywoningsregisters nie. Sy sê dit lyk ook of van die handtekeninge afskrifte is van die handtekeninge op ‘n versoek vir die raadsitting wat op 5 Desember plaasgevind het. Mashigo sê dit beteken dat die ANC-dokument nie geldig is nie.
Verskeie geleenthede is vir vandag gereël om die ANC se 108ste bestaansjaar in Kimberley te vier. President Cyril Ramaphosa sal vanoggend ‘n kransleggingseremonie lei by die graf van die ANC se eerste sekretaris-generaal, Sol Plaatjie en die van die struggle-veteraan Mittah Seperepere. Die president sal later die koek sny by die Galashewe- veeldoelige sentrum ter viering van die party se verjaardag.
Vier verdagtes verskyn vandag in die Rustenburg-landdroshof in Noordwes nadat hullle na bewering probeer het om leeupote te verkoop. ‘n Woordvoerder van die Valke in Noordwes sê die verdagtes sal te reg staan op aanklagte van die oortreding van die Wet op Nasionale Omgewingsbestuur en Biodiversiteit. Die verdagtes is tydens ‘n lokval vasgetrek toe hulle probeer het om die leeupote vir 300-duisend rand te verkoop.
Iran se staatstelevisie sê daar is geen oorlewendes nadat ‘n vliegtuig van Oekraïne neergestort en aan die brand geslaan het nie. Die vliegtuig van die Ukraine International Airlines het minstens 170 mense aan boord gehad en het neergestort kort nadat dit by die Imam Khomeini-lughawe in Tehran opgestyg het. Voorlopige berigte dui daarop dat die vliegtuig na Kiëf in Oekraïne onderweg was en dat tegniese probleme ondervind is. Iran se burgerlugvaartorganisasie sê daar is meer as 20 ambulanse en ‘n helikopter op die toneel, maar die brand is te hewig vir reddingswerk om plaas te vind.
Die Amerikaanse Federale Lugvaartadministrasie, of FAA, het intussen gesê Amerikaanse lugrederye sal verbied word om oor Irak, Iran, die Golf van Oman of die gebied tussen Iran en Saoedi-Arabië te vlieg. Dit volg nadat Iran vroeg vanoggend ‘n aantal missiele afgevuur het op twee militêre basisse in Irak wat soldate van die Amerikaanse-koalisie huisves. ‘n Aantal internasionale lugrederye, insluitend lugrederye van Thailand, Suid-Korea en Singapoer het ook reeds aangedui dat hulle nie meer oor die gebiede sal vlieg nie. Die FAA sê die besluit is geneem weens ‘n toename in militêre aktiwiteite en verhoogde politieke spanning in die Midde-Ooste. Die regering van Iran het intussen bevestig dat vanoggend se missielaanval uitgevoer is in reaksie op die dood van die militêre bevelvoerder, Qassem Soleimani, in ‘n Amerikaanse lugaanval verlede week. ‘n Regeringswoordvoerder sê Iran wil nie oorlog hê nie, maar sal homself teen enige agressie verdedig.
Warmbad – Gedeeltelik bewolk en bloedig warm met ‘n Min 19 Max 35
Nelspruit – Gedeeltelik bewolk en baie warm met ‘n Min 17 Max 32
Pretoria – Gedeeltelik bewolk en baie warm met matig reën met tye met ‘n Min 21 Max 29
Johannesburg – Gedeeltelik bewolk en warm met matig reën met tye met ‘n Min 21 Max 26
Vereeniging – Gedeeltelik bewolk met reën plek plek met ‘n Min 20 Max 23
Rustenburg – Gedeeltelik bewolk en warm met matig tot swaar reënbuie met ‘n Min 21 Max 28
Bloemfontein – Gedeeltelik bewolk en warm met ligte motreën met ‘n Min 18 Max 25
Kimberley – Gedeeltelik bewolk en baie warm met ligte reën met ‘n Min 15 Max 29
Upington – Gedeeltelik bewolk en baie warm met matig tot swaar reënbuie met ‘n Min 22 Max 33
Oos-London – Bewolk en baie warm met matig tot swaar reënbuie met ‘n Min 23 Max 31
Kaapstad – Bewolk met reën plek plek met ‘n Min 20 Max 24
Port Elizabeth – Gedeeltelik bewolk met matig tot swaar reënbuie met ‘n Min 15 Max 27
Sutherland – Bewolk met donderweer met ‘n Min 11 Max 24
15:00 – Lulu se storietyd – saam met Corrie
Potgooi – Nuus & Weer 7 Januarie 2020